
תקנות חובת המכרזים (העדפת תוצרת הארץ) (הוראת שעה), התשע"א-2011

היו"ר דוד רותם:

אני מתכבד לפתוח את ישיבת ועדת החוקה, חוק ומשפט. על סדר היום תקנות חובת המכרזים (העדפת תוצרת הארץ) (הוראת שעה), התשע"א-2011


היום אנחנו משלימים את מלאכת הקודש של חברת הכנסת שלי יחימוביץ.


מי רוצה להסביר לנו את התקנות?

ירון גולן:

התקנות נסמכות על תיקון חקיקה שנעשה לחוק חובת מכרזים והן בעצם מסדירות את הדרך בה משרד הביטחון והמשרד לביטחון פנים יעשו מכרזים שקשורים לטקסטיל, מה שקרוי טקסטיל ביטחוני. התקנות מסדירות איך זה יקרה. הוסכם שהתקנות האלה יהיו בתוקף לשנתיים.

היו"ר דוד רותם:

יש לי כמה שאלות והן בעיקר לסעיף 4, סייג לתחולה, או לגבי סעיף 5. 

ירון גולן:

התקנות האלה נכתבו אחרי עמל ויזע עם הרבה פשרות מכל מיני כיוונים וצדדים וזה הנוסח המוסכם אליו הגענו בהסכמת התאחדות התעשיינים וגם חברת הכנסת שלי יחימוביץ הייתה מעורבת בזה. זה איזשהו משא ומתן שבסוף אלה התוצרים שלו.

שלי יחימוביץ:

כן, לרבות סוגי בד שונים.

היו"ר דוד רותם:

"עסקה של משרד לביטחון פנים, משטרת ישראל, שירות בתי הסוהר וקיים רק ספק אחד בישראל העומד בדרישות המזמין והוא ספק של טובין תוצרת הארץ העומד בדרישות תקנות אלה וכולי". אז זה לא יחול?

ירון גולן:

כן.

היו"ר דוד רותם:

אם יש רק ספק אחד שמספק תוצרת הארץ, לא צריך להזמין אצלו? אפשר ללכת למישהו אחר?

שלי יחימוביץ:

אז יש סייגים. הוא לא יוכל לקבוע.

ירון גולן:

אם אני אהיה חייב ללכת אליו, אין לו הגבלה על המחיר.

היו"ר דוד רותם:

בסדר.  שלי, זה מניח את דעתך?

שלי יחימוביץ:

זה אחרי כל כך הרבה פשרות ומשאים ומתנים שאני לא רוצה לקרוא תיגר על ההסכמות האלה.

היו"ר דוד רותם:

בסדר. אדוני היועץ המשפטי, יש לך הערות?

אלעזר שטרן:

מעבר למספר הערות טכניות וניסוחיות יש לי שתי הערות.


הערה ראשונה שאמרתי אותה גם בתיקון לחוק שעשינו. למיטב הבנתי יש כאן בעיה של סמכות באחת מהתקנות, בתקנה 3(א), סעיף קטן (ג), שמתייחסת למערכת הביטחון.  החוק, כפי שנערך בו התיקון, מדבר על העדפה של טקסטיל מתוצרת הארץ. למיטב הבנתי, הפרשנות של המילה  העדפה לא מאפשרת חסימה מוחלטת של מציעים מלגשת למכרזים. העדפה, זה להעניק חמישים אחוזים במחיר עדיפות למציע מתוצרת הארץ אבל לא לחסום אותו לחלוטין.

שלי יחימוביץ:

אז מה הבעיה?

אלעזר שטרן:

אני אסביר. החוק המסמיך מאפשר לקבוע תקנות בעניין העדפה. התקנה שמדברת על מערכת הביטחון, לא מדברת על העדפה אלא על חסימה מוחלטת של מציעי חוץ מלגשת למכרז.

שלי יחימוביץ:

אני חולקת עליך. אני חושבת שזה עניין של סמנטיקה והעדפה הוא שם גג.

אלעזר שטרן:

אם חברת הכנסת תיתן לי לסיים את דבריי, אני אסביר את הדברים. בעניין הזה זה כבר הוצג בפני הוועדה בדיון הקודם. משרד המשפטים הציע את הפרשנות שלו שהיא דומה למה שאת מציעה, שההעדפה יכולה לכלול גם העדפה של מאה אחוזים. 


למיטב הבנתי – אני גם אפנה אתכם לסעיף בחוק – פרשנות כזאת היא לא אפשרית בחוק. סעיף 3(א) לחוק, לא לתקנות, סעיף קטן (א1), פסקה (3), יש שם הבחנה ברורה בחוק בין הוראות בעניין העדפה לבין הוראות לעניין הגבלת מכרזים למציעים. זאת אומרת, בחוק עצמו יש סעיף שקובע שהפרשנות לדעתי היחידה שיכולה להעלות ממנו היא שיש הבדל בין העדפה לבין הגבלה. אלמלא הסעיף הזה, הייתי מקבל את הדברים שנאמרו כאן אבל ככל שיש את הסעיף הזה, זאת היא ההצעה שלי, שעד התיקון לחוק אני גם הצעתי שנכתוב באותה צורה את החוק עצמו.

שלי יחימוביץ:

בסדר, אבל ההצעה שלך לא התקבלה. 

אלעזר שטרן:

הסמכות היא שלכם.

היו"ר דוד רותם:

זאת חוות דעתו של היועץ המשפטי. אדוני היועץ המשפטי, אני אומר לך משהו. אני קורא את מכתבו של שר האוצר וכתוב בו: לאחר שהתקבל אישור ממחלקת חקיקת המשנה במשרד המשפטים, הוא מניח את התקנות האלה.


תוגש עתירה לבג"ץ כנגד התקנות ויטענו על חריגה מסמכות. לא אני צריך להגן על התקנות האלה אלא משרד המשפטים שחושב שהתקנות הן בסדר יצטרך להגן עליהן. מכיוון שאנחנו עוסקים בתוצרת הארץ, אני מניח שגם בג"ץ יבין שהכוונה שלנו היא שהעדפה, פירושו של דבר גם הנושא הזה, ואני חושב שגם חברת הכנסת יחימוביץ חושבת כך. 

אלעזר שטרן:

זאת הייתה הערה אחת.


הערה שנייה, לגבי התקופה של התקנות המוצעות. לפי סעיף 3 לתקנות המוצעות, התקנות אמורות לחול במהלך תקופה של שנתיים. יש עם זה בעייתיות מסוימת. כזכור, התיקון לחוק שעשינו הוא תיקון של הוראת שעה לתקופה של שנתיים. מכיוון שהתקנות הן מכוחו של החוק המסמיך, הן לא יכולות להיות ארוכות בחיים שלהן מאשר החוק המסמיך. צריכה להיות התאמה בין התקופה של התקנות והתקופה של החוק. ככל שהחוק מסתיים, למיטב זיכרוני, בסוף דצמבר 2012, גם התקנות שבאות מכוחו של התיקון לחוק יכולות להיות תקפות רק עד סוף דצמבר 2012 ולא מעבר לכך.

שלי יחימוביץ:

אדוני היושב ראש, אני יכולה להתייחס?

היו"ר דוד רותם:

כן. אולי בהזדמנות זאת נתקן גם את החוק ונקבע שהחוק יחול כל עוד התקנות חלות.

שלי יחימוביץ:

אני מבינה את הטענה המשפטית. יחד עם זאת,  התחולה של החוק יכולה לחול רק מרגע החלת התקנות.

אלעזר שטרן:

לא. החוק נכנס לתוקף.

שלי יחימוביץ:

חוק נכנס לתוקף בלי התקנות?

אלעזר שטרן:

כן.

שלי יחימוביץ:
איך אפשר ליישם אותו?

אלעזר שטרן:

שאלת היישום היא שאלה שונה משאלת הכניסה לתוקף. החוק נכנס לתוקף. 

שלי יחימוביץ:

החוק הוא לא הצהרת חוק אלא זה חוק שמאושר והופך לחקיקה מחייבת. אנחנו בעצם מתחילים ליישם את החוק החל מרגע אישור התקנות.

דורית ואג:

לא, חודשיים אחרי.

שלי יחימוביץ:

בסדר. לכן אני מבקשת מכם דווקא למצוא מוצא משפטי שיאפשר לנו להתקין את התקנות שנתיים מיום היכנסן לתוקף כי זאת הייתה כוונת המחוקק ואנחנו יודעים את זה.

דורית ואג:

לקח להם מאוד מהר להביא את התקנות.

שלי יחימוביץ:

נכון.

היו"ר דוד רותם:

אנחנו נכניס לפרוטוקול את האמרה הזאת ונאמר שבעצם זאת הכוונה. אחר כך משרד המשפטים, משרד הביטחון והמשרד לביטחון פנים יבדקו איך ליישם את זה בכל התקופה. אם תהיה בעיה, הם יבואו אלינו כדי שנאריך את הוראת השעה, אבל תעשו את זה מהר ולא ביום האחרון.


משרד המשפטים.

חנן ארליך:

ההערה של היועץ המשפטי נכונה. התקנות יפקעו כאשר החוק יפקע וזה יהיה בסוף דצמבר 2012.

היו"ר דוד רותם:

מתי אתם מביאים תיקון לחוק כך שזה לא יפקע ב-2012?

חנן ארליך:

אני לא יכול להתחייב עכשיו על תאריך.

היו"ר דוד רותם:

זה דבר נורא פשוט. לא צריך אפילו תזכיר גדול מדיי בשביל זה. זה שלוש שורות בתזכיר.

חנן ארליך:

אני מסכים שזה תיקון פשוט אבל דרוש תיקון חקיקה אם רוצים שהתקנות יימשכו שנתיים.

שלי יחימוביץ:

אבל הכוונה הייתה שהן יימשכו שנתיים ואילו כעת בפועל הן יימשכו פחות משנה וחצי.

היו"ר דוד רותם:

שלי, הצעת חוק חדשה, להאריך את החוק הזה לשנתיים מיום כניסתן לתוקף של התקנות.

שלי יחימוביץ:

הניסיון מלמד שלקח לי ארבע שנים לחוקק את החוק הזה.

היו"ר דוד רותם:

לא בוועדה הזאת.

אלעזר שטרן:
עוד הערה טכנית אחת. סעיף 4 לתקנות צריך להיות לא כמשהו חיצוני לתקנות אלא כחלק מהתקנות. זאת אומרת, הסייגים לתחולה צריכים להיות חלק מהתיקון ולא משהו חיצוני לתקנות. זאת הערה טכנית לחלוטין.

ירון גולן:

זה עבר את משרד המשפטים אבל זה אפשרי.

אלעזר שטרן:

זה צריך להיות חלק מתקנה 3(א).

היו"ר דוד רותם:

זה חלק מתקנה 3(א).

אלעזר שטרן:

סעיף 1 מתקן את התקנות וסעיף 4 לא מתקן את תקנות חובת המכרזים אלא הוא סעיף חיצוני לו. הוא צריך להיות בפנים.

היו"ר דוד רותם:

נשנה את המספרים.

אלעזר שטרן:

נכון. זה מה שאמרתי. צריך להכניס את זה כסעיף קטן (ו).

היו"ר דוד רותם:

כן. זה יהיה סעיף (ו). סעיף 4 יהפוך להיות סעיף (ו) בתקנה 3(א).


למה תחילתן של תקנות אלה שישים יום מיום פרסומן? זה המון זמן. אתם צריכים כל כך הרבה זמן כדי להתארגן?

מירי בן שטרית:

צריך לראות מה העמדה של משרד הביטחון והמשרד לביטחון פנים ואיך הם נערכים עם המכרזים שלהם להטמיע את התיקון החדש.

היו"ר דוד רותם:

עד שזה יפורסם, יעבור חודש. עד שזה ייכנס לתוקף, עוד חודשיים וכבר גמרנו את השנה והתקנות האלה, במקום על שנתיים יחולו רק על שנה אחת.


השאלה אם אתם באמת צריכים שישים ימים. השאלה אם שלושים ימים לא מספיקים לכם.

ניצה פלג:
יש לי חשש שלא, כי אנחנו צריכים להפעיל הוראות ואנחנו צריכים להיערך לזה. זה לא משהו שעובד מהיום למחר.

היו"ר דוד רותם:

זה גם לא מתפרסם היום ומחר. גם אם אני מאשר את זה היום.

ניצה פלג:
בסדר, אבל רק אחרי שאתם מפרסמים את זה ברשומות, רק אז אנחנו יכולים להפוך את זה להוראה של משרד הביטחון.

היו"ר דוד רותם:

לא, אתם יכולים בעוד שבע דקות להפוך את זה כי אני מודיע לך שאיך שאנחנו נאשר את זה, זה גם יפורסם באותו נוסח וזה לא ישתנה.

ענבל גלעדי:

עד אתמול חשבנו שיש נוסח שלא אמור להשתנות אבל דברים השתנו לאור הערות הוועדה.

היו"ר דוד רותם:

אחרי אישור הוועדה אנחנו כבר לא יכולים לשנות שום דבר.


המשרד לביטחון פנים, מה אתכם?

עודד ברוק:

בסדר. שלושים ימים מספיקים.

היו"ר דוד רותם:

לכם מספיקים שלושים ימים.  אם כן, בתקנה 2 זה יהיה שלושים ימים מיום פרסומן.


יש עוד הערות? 

ענבל גלעדי:

כן. לאור הערות עורך דין שטרן שקיבלנו בשבוע שעבר, העברנו את התייחסותנו וגילינו כמה תיקונים קטנים שההתאחדות מסכימה לגביהם שאפשר לתקן אותם ולמיטב הבנתנו גם משרד האוצר ומשרד המשפטים מסכימים להם.


ההערה הראשונה היא לעניין ההגדרה של המונח מערכת הביטחון בכותרת של התקנה. התקנות האלה עוסקות לא רק במשרד הביטחון ובצה"ל אלא גם במשרד לביטחון פנים. לכן המונח מערכת הביטחון לא מתאים וצריך לתקן אותו.

אלעזר שטרן:

אפשר להשמיט את זה ולכתוב שהכותרת תהיה רכישת טקסטיל.

ענבל גלעדי:

אפשר. 

היו"ר דוד רותם:

בסדר.

ירון גולן:

בחוק יש הגדרה למערכת הביטחון.

ענבל גלעדי:
אנחנו גם נדבר על ההגדרה.

אלעזר שטרן:

הכותרת לא תהיה רכישת טקסטיל למערכת הביטחון אלא רכישת טקסטיל.

ירון גולן:

מעירה כאן מירי שזה יכול קצת לבלבל כי התקנות האלה, התחולה שלהן היא לגבי מערכת הביטחון. אולי לא לכתוב מערכת הביטחון אבל כן צריך איזשהו משהו.

ענבל גלעדי:

אין בעיה. מבחינתנו אפשר לומר גם משרד הביטחון, המשרד לביטחון פנים, ואם צריך אפשר גם להוסיף שירות בתי הסוהר וכולי.

אלעזר שטרן:

במקומות אחרים המשטרה ושירות בתי הסוהר נחשבים למערכת הביטחון.

ענבל גלעדי:

לא, הם לא. תכף נדבר על ההגדרה. 


ההערה הזאת מתקשרת להערה הבאה שמדברת על המונח מערכת הביטחון. בנוסחים הקודמים ובמשא ומתן מול התאחדות התעשיינים דובר על כך שמבחינת משרד הביטחון, הגופים שיחולו עליהם תקנות הטקסטיל, הם בעצם משרד הביטחון וצה"ל כאשר הגדרת מערכת הביטחון בחוק, חוק חובת המכרזים, היא הגדרה רחבה יותר. לכן לפחות בנוסחים הקודמים – אני לא יודעת למה זה הושמט, אבל זאת טעות ואנחנו מסכימים שזאת טעות וצריך להחזיר את ההגדרה למקום – ההגדרה לעניין תקנות הטקסטיל היא מערכת הביטחון כאשר הכוונה היא למשרד הביטחון וצה"ל בלבד.

היו"ר דוד רותם:

לא. גם המשרד לביטחון פנים.

ענבל גלעדי:

לא. כשמדברים על מערכת הביטחון בתקנות, מתייחסים אלינו. כשרוצים להגיד המשרד לביטחון פנים, כתוב בתקנות המשרד לביטחון פנים. צריך להגדיר את מערכת הביטחון כך שהכוונה היא למשרד הביטחון ואז בתקנות מוגדר משרד הביטחון שזה משרד הביטחון וצה"ל, או בכל מקום שכתוב מערכת הביטחון – לתקן. אני חושבת שיותר נכון לעשות את זה כהגדרה פנימית לתקנות.

היו"ר דוד רותם:

נכניס הגדרה פנימית לתקנות.

ענבל גלעדי:

אנחנו מסכימים שזה בסדר ואין עם זה בעיה. זה מתחבר להערה שלכם לגבי הכותרת.


דבר נוסף זה עוד משהו שהושמט במעבר בין הנוסחים ואין לנו ויכוח שצריך להחזיר אותו. זה חודד בעקבות ההערה של עורך דין שטרן לגבי החלופות שלגבי האומדן,  איך עושים את אומדן סכום העסקה. החלופה הראשונה מדברת על המחיר לפיו התקשרה לאחרונה מערכת הביטחון עם ספק של טובין מתוצרת הארץ, אבל הושמטו המלים לאחר עדכונו, מלים שצריכות להיות שם כי אז ברור מהי אותה תקופה ולא משנה אם עברה שנה או שנתיים מאז ההתקשרות האחרונה. ה-לאחר עדכונו בעצם מביא למצב שהאומדן הוא סביר, הגיוני ועדכני נכון לאותו מועד. גם על זה אין לנו ויכוח שאלו מלים שהיו וצריך להחזיר אותן גם בניסוח הנוכחי.


דיברנו על הנושא של העדפה לעומת חסימה. אין לנו בעיה להישאר במה שכבר הוסכם.


לגבי האישור על המרכיב הישראלי, נשאלנו שאלה לגבי הצעת המציע – אין בעיה.


לגבי הנושא של התחולה, אנחנו מבינים שאתם עושים את זה דרך הארכת החוק.

היו"ר דוד רותם:

לא תהיה לנו ברירה. בינתיים אנחנו קובעים שלושים ימים.

ענבל גלעדי:

כשאתם מתקנים את הנושא של תקנה 4 של סייג לתחולה ומעבירים את זה ל-(ו), כפי שאמרתם עכשיו, תשימו לב שצריך גם לתקן את המלים, במקום "תקנות אלו לא יחולו במקרים אלה", לומר "תקנה זו לא תחול במקרים אלה" כי בסך הכול מדובר בתקנה 3(א) ולא בסט של תקנות, כך שיותר נכון לנסח את זה כך.

חנן ארליך:

לגבי המלים "לאחר עדכונו", חקיקת משנה אצלנו אמרו שהמלים האלה מצריכות תוספת שמסבירה מה זה עדכונו.

ענבל גלעדי:

זה מינוח שמופיע היום בתקנות חובת המכרזים (העדפת תוצרת הארץ) וההגדרות לקוחות משם. זה לא משהו שהמצאנו אותו לעניין הזה.

חנן ארליך:

אין סעיף הצמדה?

ענבל גלעדי:"

אני אראה לכם היכן.

חנן ארליך:

היא אמרה שאין בעיה להוסיף לאחר עדכונו אבל אז צריך להוסיף סעיף הצמדה.

ענבל גלעדי:
אפשר להוסיף את זה. זאת לא בעיה.

קריאה:

אצלנו זה ברור שזאת רק הצמדה.

ענבל גלעדי:

העתקנו את זה מסעיף קיים עם התאמות לדברים שהתעשיינים ביקשו.

ירון גולן:

בסדר, אבל צריך להוסיף סעיף הצמדה.

ענבל גלעדי:

אפשר להפנות את זה למה שיש.

היו"ר דוד רותם:

להפנות לתקנה בתקנות מערכת הביטחון.

קריאה:

זה סעיף 13.

ענבל גלעדי:

כן, סעיף 13(ב). הניסוח מתבסס על תקנה 13(ב) לתקנות חובת המכרזים (התקשרויות מערכת הביטחון). החלופה הראשונה שמדברת על המחיר בישראל שעל פיו התקשר בעבר משרד הביטחון לאחר עדכונו. 

ירון גולן:

את יכולה להפנות לשם.

ענבל גלעדי:

האמת היא שרצינו להפנות לשם אבל בגלל אדפטציות אליהן הגענו לבקשת התאחדות התעשיינים, פשוט העתקנו. אפשר לעשות לאחר עדכונו כפי שמעדכנים.

מירי בן שטרית:

יש תקנה שמפנה ואומרת איך נעשה העדכון?

ענבל גלעדי:

אני אבדוק. אני רואה שלא.

ירון גולן:

לא צריך לחזור על טעות. 

ענבל גלעדי:
אני לא בטוחה שזאת טעות.

ירון גולן:

העירו לנו הערה נכונה. אם זה לאחר עדכונו, צריך איזשהו סעיף שמסביר מה העדכון.

קריאה:

לא. לעניין תיקון של תקנות חובת המכרזים של מערכת הביטחון, יש ועדה משותפת למשרד הביטחון ולמשרד האוצר. אם אתם רוצים להעלות את זה דרך הנציגים שלכם בוועדה – ליאורה גיא או יריב נחמה – בבקשה. 

ירון גולן:

לא רוצים לתקן. אתם רוצים להעתיק משם משהו שיהיה כאן. לא מתקנים שם. 

היו"ר דוד רותם:

לא, אנחנו לא מתקנים שם.

ירון גולן:

כשהוא אומר טעות, הוא מתכוון לכך שלא הסבירו שם מה זה עדכון. 

היו"ר דוד רותם:

צריך להסביר כאן את הנושא של לאחר עדכונו ואיך מצמידים למדד.

ניצה פלג:

זאת לא הצמדה למדד. זאת הצמדה לסל. אי אפשר להגדיר מה הסכום ספציפית כי זה תלוי במוצר אותו אנחנו רוכשים ולכל מוצר יש סל הצמדה. זה תלוי מה מרכיב העבודה שלו ומה מרכיב החומרים המיובאים. זה תלוי בהרבה דברים ולכן אי אפשר להגדיר סל מסוים.

היו"ר דוד רותם:

תשאירו את זה לאחר עדכונו והם יודעים איך מעדכנים וגם ההתאחדות יודעת איך מעדכנים. הם יסתדרו ביניהם טוב מאוד.

מירי בן שטרית:

היות שההוראות האלה הן לשנתיים, לשנה וחצי-שנתיים, אתם עושים הצמדה להתקשרות בת שנתיים?

ניצה פלג:

כן, אם יש לנו מרכיב.

מירי בן שטרית:

כי הנחיות החשב הכללי הן רק לאחר 18 חודשים.

ניצה פלג:

יש לנו הנחיות שלנו.

היו"ר דוד רותם:

מדובר על מחיר שקנו לפני שנתיים ועכשיו קונים שוב. כאן צריך לעשות עדכון.

קריאה:

הכוונה היא שאם עושים את האומדן למשהו שרכשנו לפני חמש שנים, לא סביר שנשאיר את המחיר שרכשנו לפני חמש שנים כרפרנס למה שקונים עכשיו. לכן אנחנו אומרים לאחר עדכונו.

היו"ר דוד רותם:

אדוני ממשרד הביטחון.

קריאה:

ממשרד הביטחון, מהייעוץ הכלכלי.

היו"ר דוד רותם:

זאת הבעיה. אילו היית ממשרד האוצר, היית מבין שצריך לקנות במחיר שקנינו לפני חמש שנים. הזכות שניתנת לתעשיינים למכור למערכת הביטחון שווה את חמש השנים האלה.


יש עוד הערות?

אלעזר שטרן:

אני אסכם. אני מבין שאנחנו מצמידים את התקופה של התקנות לתקופת תוקפו של החוק. 

היו"ר דוד רותם:

כן. עד שנתקן את החוק. אני לא רוצה שבאיזושהי דרך יבטלו לי את התקנות.

ענבל גלעדי:

נכון לעכשיו עושים עד סוף 2012 ואז תתקנו את החוק?

היו"ר דוד רותם:

מה אנחנו יכולים לעשות? משרד המשפטים חושב שזה נכון ממילא זה כך, אז נכתוב את זה בצורה מפורשת.

ענבל גלעדי:
אין שום בעיה.

היו"ר דוד רותם:

אני יכול להצביע? תודה.

ה צ ב ע ה

התקנות אושרו – פה אחד


התקנות אושרו פה אחד, שלי ושל חברת הכנסת שלי יחימוביץ שמחליפה בעניין הזה את בוז'י הרצוג.


תודה רבה.

הישיבה ננעלה בשעה 12:55

